Rabada en Maharaj vernietig Bangladesj | Maroela Media
Nog een! Keshav Maharaj appelleer vir beenvoor, en die skeidsregter wys dit is uit. (Foto: Facebook CSA)
Reën en Morné Morkel se besering wat hom ses weke van die veld sal hou, kon Faf du Plessis en sy Proteas nie Maandag op die laaste dag van die eerste toets teen Bangladesj keer nie.
Bangledesj het net 41 lopies, 15 daarvan om die laaste paaltjie, aangeteken nadat hulle aan die begin van die dag nog 375 lopies benodig het om te wen.
Die Proteas het net 17 beurte en een bal en 84 minute benodig om die besoekers se laaste sewe paaltjies te neem, hulle vir net 90 uit te haal en met ŉ allemintige 333 lopies te wen.
♦ Soos Morkel aan die begin van die besoekers se tweede kolfbeurt gedoen het, het Kagiso Rabada, sonder sy beseerde aanvangsmaat, vroeg toegeslaan. Hy het in sy eerste drie boulbeurte drie paaltjies laat kantel en 3/33 in sy tien beurte geneem.
Rabada was vurig en sy beheer uitstekend, en het gelyk of hy weer na aan sy heel beste is.
Aan die ander kant het Keshav Maharaj daarop geteer en die laaste drie paaltjies geneem. Hy het met ŉ ontleding van 4/25 in 10.4 beurte geëindig. Hy het Maandag sy 50ste paaltjie in sy 12de toets geneem – ‘n uitstekende prestasie.
Bangladesj se kolfwerk was futloos en sonder veggees. Hulle het oënskynlik besluit wen is nie ŉ moontlikheid nie en het mildelik self tot hulle skande op die laaste dag bygedra.
Boonop is een van hulle kolwers ook nog ná ŉ puik stukkie veldwerk van Rabada uitgehardloop.
♦ Dean Elgar is vir sy 199 goeie lopies in die eerste beurt as speler van die wedstryd aangewys.
♦ Morkel sal met ‘n ribbesering sowat ses weke buite aksie wees en behoort al heeltemal slaggereed te wees wanneer Indië einde Desember hier kom toer.
Bangladesj eerste toets Proteas
Bangladesh of Bengladesj ????